我係一個改革營銷者
依家從事國際發展
今年十月，我去咗剛果民主共和國
非洲（第二）最大嘅國家
事實上佢同西歐差唔多大
但築路長度只有 300 英里
剛果係一個危險嘅地方
過去十年
已有五百萬人喪生喺東部嘅戰亂之中
但導致人民生活困難嘅，並非只有戰爭
仲有好多健康問題
事實上，喺成年人中
HIV 感染率係 1.3%
聽上去唔算多
但喺一個有 7,600 萬人口嘅國家
呢個數字就表示有 93 萬人受到感染
由於公共設施落後
只有 25% 嘅患者獲得賴以生存嘅藥物
呢個亦係捐贈機構
以低價或免費提供安全套嘅部分原因
所以喺剛果期間
我花咗大量時間同居民談論安全套
包括狄米恩
狄米恩喺金沙薩周邊經營酒店
佢間酒店淨係開到午夜
所以唔係用嚟過夜嘅
性工作者同佢哋嘅客人係呢度嘅常客
狄米恩好了解安全套
但係佢唔賣
佢話根本冇人買
咁唔出奇
因為喺剛果
只有 3% 嘅人使用安全套
約瑟同克莉絲汀
佢哋開嘅藥鋪有賣安全套
佢哋話雖然捐贈機構提供咗
廉價甚至免費嘅安全套
仲做咗相應嘅宣傳
但客人都唔買呢啲有牌子嘅
反而鐘意冇牌子個啲
作為營銷者，我覺得好奇怪
於是我開始研究佢哋嘅營銷策略
結果發現
捐贈機構嘅安全套廣告
主要包含三種信息︰
恐懼、經濟同忠誠
安全套嘅名包括「生活」
同「信任」
佢哋用印有紅絲帶包裝
見到就會諗起 HIV
又會放喺箱入面提醒你邊個係供應者
又印有妻子或丈夫嘅照片
提醒你要保護配偶或謹慎行動
呢啲都唔係一個人購買安全套之前
所諗嘅嘢
（笑聲）
你喺買安全套之前會諗啲乜嘢？
性！
喺呢度銷售安全套嘅私人公司
了解到呢一點
以至佢哋嘅宣傳策略有所不同
名稱可能差唔多
但包裝就差好遠
有啲牌子雄心勃勃
包裝極具誘惑
於是我諗到
可能捐贈機構冇捉住
市場營銷呢一個重點
就係要認清客戶群
對於捐贈機構嚟講，好不幸
佢哋嘅客戶並唔係
佢哋所幫助嘅國家嘅人
而係佢哋本身國家嘅人
支持佢哋工作嘅人
類似呢度顯示嘅各方
但係如果我哋真正要做嘅
係阻止 HIV 傳播
我哋就要考慮到客戶
即係個啲行為上需要改變嘅人
包括夫妻
年輕女子、年輕男子
呢點關係到佢哋嘅生命安全
我哋學到嘅教訓就係
你賣乜嘢唔緊要
但你要思考邊個係你嘅客戶
你要傳遞乜嘢信息
嚟令到佢哋改變行為模式
咁樣可能會救佢哋一命
多謝
（掌聲）